REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/158-12

18. septembar 2012. godine

B e o g r a d

ZAPISNIK

DRUGE SEDNICE ODBORA ZA ZAŠTITU ŽIVOTNE SREDINE,

ODRŽANE 18. SEPTEMBRA 2012. GODINE

 Sednica je počela u 12,10 časova.

 Sednicom je predsedavala Milica Vojić Marković, predsednik Odbora.

 Sednici su prisustvovali članovi Odbora: Konstantin Arsenović, Jelena Mijatović, Judita Popović, Aleksandra Tomić, Ivan Karić i Živojin Stanković.

 Sednici Odbora prisustvovali su zamenici članova Odbora: Mile Spirovski, Nevena Stojanović (zamenik Zorana Vasića) i Zoran Babić (zamenik Jelene Mijatović).

 Sednici nisu prisustvovali članovi Odbora: Branislav Blažić, Biljana Ilić Stošić, Ivana Dinić, Boško Ničić, niti njihovi zamenici, Zoran Vasić, kao ni članovi Odbora koji nemaju zamenike: Oliver Dulić, Gordana Čomić, Dejan Nikolić i Ljuban Panić.

 Sednici su prisustvovali i Hranislav Stojković, pomoćnik ministra energetike, razvoja i životne sredine – Sektor za planiranje i upravljanje u životnoj sredini, Toni Petrović, savetnik ministra, Zoran Ibrović, načelnik Odeljenja za harmonizaciju propisa u oblasti zaštite životne sredine u Ministarstvu, Gordana Petković, viši savetnik za razvoj sistema zaštite životne sredine u Ministarstvu i Milan Orlić, savetnik Ministra za nuklearna pitanja i Mirko Grubišić.

 Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Predloga zakona o izmenama Zakona o zaštiti od jonizujućih zračenja i o nuklearnoj sigurnosti, koji je podnela Vlada u načelu;
2. Razmatranje Predloga zakona o prestanku važenja Zakona o Fondu za zaštitu životne sredine, koji je podnela Vlada u načelu;
3. Razmatranje Predloga zakona o izmenama Zakona o hemikalijama, koji je podnela Vlada u načelu;
4. Razno.

Pre prelaska na razmatranje utvrđenog dnevnog reda usvojen je, bez primedaba, Zapisnik prve sednice Odbora, održane 25. jula 2012. godine.

 Prva tačka dnevnog reda - **Razmatranje Predloga zakona**  **o izmenama Zakona o zaštiti od jonizujućih zračenja i o nuklearnoj sigurnosti, koji je podnela Vlada u načelu**

Uvodne napomene izneli su Gordana Petković, viši savetnik u Ministarstvu i Zoran Ibrović, načelnik Odeljenja za harmonizaciju propisa u oblasti zaštite životne sredine u Ministarstvu.

 Gordana Petković je naglasila da se predlažu izmene u Zakonu u delu koji se odnosi na nadležnosti Agencije za zaštitu od jonizujućih zračenja i nuklearne sigurnosti, koja se ukida, a sve njene nadležnosti obavljaće nadležno ministarstvo. Ovim predlogom zakona predviđa osnivanje Zavoda za nuklearnu sigurnost i bezbednost, kao posebne organizacije, na koju se primenjuju propisi Zakona o državnoj upravi, koji bi preuzeo sve poslove Javnog preduzeća za upravljanje nuklearnim objektima u Republici Srbiji. Izmene su predložene i u delu zakona koji se odnosi na inspekcijski nadzor, što bi uslovilo i izmene Zakona o ministarstvima (član 12.), na osnovu kojih bi se sve nadležnosti koje se odnose na nuklearnu sigurnost prenele u nadležnost Ministarstva energetike, razvoja i zaštite životne sredine.

Zoran Ibrović je dodao da se ovim predlogom zakona predlaže ukidanje naknada, koje će biti regulisane novim zakonom koji će pripremiti Ministarstvo finansija i privrede, ali je važno da ostaju procedure (za izdavanje licenci).

 U diskusiji su učestvovale Milica Vojić Marković i Aleksandra Tomić.

 Predsednik Odbora Milica Vojić Marković je izrazila mišljenje da će nastati vakuum u praksi dok se ne donese Opšti zakon o naknadama, a ostaje i problem kad će Zakon stupiti na snagu, a izmene ne mogu stupiti na snagu dok se ne promeni Zakon o ministarstvima.

 Član Odbora Aleksandra Tomić informisala je Odbor da će, po njenom saznanju, biti objedinjena rasprava o svim predlozima zakona koji se odnose na pitanje naknada i ukidanje agencija, upravo zbog intencije predlagača zakona da svi ti prihodi koji su do sada ubirani na ovaj način budu fiskalni prihod.

 Po završenoj raspravi, prešlo se na odlučivanje o Predlogu zakona o izmenama Zakona o zaštiti od jonizujućih zračenja i o nuklearnoj sigurnosti, koji je podnela Vlada u načelu.

Pet članova Odbora glasalo je „za“, dva su glasala „protiv“ i dva člana Odbora su bila „uzdržana“.

Na zahtev člana Odbora Ivana Karića, Odbor je **ponovio glasanje** o Predlogu zakona o izmenama Zakona o zaštiti od jonizujućih zračenja i o nuklearnoj sigurnosti, koji je podnela Vlada u načelu.

Odbor je, sa **pet glasova za**, **dva glasa protiv** i **dva uzdržana**, **prihvatio** Predlog zakona o izmenama Zakona o zaštiti od jonizujućih zračenja i o nuklearnoj sigurnosti, u načelu i podneo Narodnoj skuštini

 I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da **prihvati** Predlog zakona o izmenama Zakona o zaštiti od jonizujućih zračenja i o nuklearnoj sigurnosti, u načelu.

Za izvestioca Odbora na sednici Narodne skupštine određena je Milica Vojić Marković, predsednik Odbora.

 Druga tačka dnevnog reda – **Razmatranje predloga zakona o prestanku važenja Zakona o Fondu za zaštitu životne sredine, koji je podnela Vlada u načelu**

Uvodne napomene izneo je Zoran Ibrović, načelnik Odeljenja za harmonizaciju propisa u oblasti zaštite životne sredine u Ministarstvu, koji je istakao da se ovim zakonom predlaže da prestaje da važi Zakon o Fondu za zaštitu životne sredine, da zaposlene, sredstva, imovinu i dokumentaciju i Arhivu Fonda preuzima Ministarstvo energetike, razvoja i zaštitu životne sredine, kao i da prava i obaveze Fonda preuzima Republika Srbija, a prava i obaveze u ime Republike Srbije vrši Vlada. Osnovni problem koji pokušava da se reši ovim predlogom zakona su obaveze koje Fond za zaštitu životne sredine ima prema korisnicima sredstava. Fondu su ukinuta sredstva, a obaveze koje dospevaju moraju se platiti iz Budžeta Republike Srbije.

 U diskusiji su učestvovali: Ivan Karić, Milica Vojić Marković, Judita Popović, Zoran Babić, Zoran Ibrović, Gordana Petković i Hranislav Stojković.

 Član Odbora Ivan Karić je naglasio da iz uvodnog izlaganja nije dovoljno jasno zašto se ukida Fond, da li to znači i ukidanje člana 90. Zakona o zaštiti životne sredine, kao i šta se dešava sa novcem od taksi i naknada koje će se i dalje naplaćivati, za šta će se koristiti, i posebno šta će biti sa lokalnim fondovima koji su budžetskog karaktera, koje su jedinice lokalne samouprave otvorile. Naglašena je potreba nužnog obeležavanja tokova ekološkog dinara, kako se ta sredstva ne bi „obezbojila“, kao i potreba postojanja Fonda, jer ne postoji zelena ekonomija, a sad ne postoji ni Fond koji bi omogućio „zeleni razvoj“. Postavio je pitanje da li se Fond ukida zbog nenamenskog tošenja sredstava u prethodnom periodu. Ako sredstva nisu namenski trošena, to ipak ne znači da iz tog razloga treba ukinuti Fond.

 Zoran Ibrović je objasnio da se aktivnost Vlade u narednom periodu usmerava na centralizovanje iz razloga kontrole i smanjenja troškova. Da li će se sredstva prikupljena za ekologiju zaista i koristiti u te svrhe, to se mora obezbediti izmenama zakona o budžetskom sistemu i zakonima o naknadama, kao i izmenama i dopunama drugih zakona. Fond se ne ukida iz razloga koje je naveo član Odbora Ivan Karić, već iz drugih razloga, da bi se kontrola sredstava vršila na bolji način predviđen ovim predlogom zakona. Izmene i dopune propisa iz ove oblasti su neminovne, zaključio je Ibrović.

Član Odbora Judita Popović je istakla da se protivi ukidanju Fonda. Navela je da je predlogom zakona predviđeno da ministarstvo preuzima sva sredstva, imovinu, dokumentaciju i zaposlene, da prava i obaveze preuzima Republika Srbija, što dolazi u sukob sa samim ciljevima koji su proklamovani ovim predlogom zakona, a to su ekonomično i efikasno vršenje javnih ovlašćenja, ukidanje troškova rada organa Fonda i rešavanje pitanja plaćanja ugovorenih obaveza. Ovo je drugi loš korak Vlade. Prvi je bio kada se Ministarstvo zažtite životne sredine prekomponovalo i napravljeno je Ministarstvo energetike, razvoja i zaštite životne sredine. Te tri komponente ne mogu biti u jednom ministarstvu. Drugi pogrešan korak je ukidanje ovog Fonda, jer to pokazuje u kom se pravcu kreće ova Vlada što se ekologije tiče. Ako se sve obaveze Fonda i svi zaposleni preuzimaju, u čemu se ogleda ta ekonomičnost? Ne treba ukinuti Fond, već učiniti njegov rad transparentnim. Potrebno je kontrolisati na koji se način sredstva troše. Potrebno je da ostane „zeleni dinar“ da bi se videlo kuda idu prihodi od svih tih taksi koje ostaju, da ta sredstva ne nesatnu kao „zeleni dinar“ u Budžetu. Istakla je da se borila da, prilikom donošenja Poslovnika Narodne skupštine, ovaj odbor ostane kao Odbor za zaštitu životne sredine, a ne da se njegov delokrug izmeša sa delokrugom nekih drugih odbora, kao što se to desilo kod nekih odbora.

Zamenik člana Odbora Zoran Babić objasnio je da je namera Vlade da uspostavi jedan zdraviji sistem, ukidanjem svih sopstvenih prihoda svih budžetskih korisnika, jer nisu bili na adekvatan način kontrolisani rashodi koje su oni imali.

Milica Vojić Marković istakla je da je interes države, po njenom mišljenju, da ima kontinuitet u razvoju institucija. Fond je institucija koja mora da ima kontinuitet ako želimo da se ozbiljno bavimo životnom sredinom. Drugi veliki interes države jeste hapšenje lopova. Ako su ljudi koji su upravljali Fondom dozvolili nenamensko trošenje sredstava, onda je potrebno pozvati te ljude na odgovornost, a ne ukinuti Fond i pri tom preuzeti sve zaposlene i sve dugove, jer to nije ekonomično. Potrebno je postaviti ljude da upravljaju Fondom koji će odgovorno raditi svoj posao u interesu države i zaštite životne sredine u Srbiji.

 Hranislav Stojković, pomoćnik ministra u delu za planiranje i upravljanje, izneo je da je potrebno da se dve godine ubiraju prihodi da bi se izvršile obaveze koje je Fond preuzeo. Istakao je da su pomoćnici ministra koji će se baviti žaštitom životne sredine isključivo profesionalci.

Po završenoj raspravi, prešlo se na glasanje o Predlogu zakona o prestanku važenja Zakona o Fondu za zaštitu životne sredine, u načelu.

Odbor je, sa **pet glasova za** i **četiri glasa protiv**, **prihvatio** Predlog zakona o prestanku važenja Zakona o Fondu za zaštitu životne sredine, u načelu i podneo Narodnoj skuštini

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da **prihvati** Predlog zakona o prestanku važenja Zakona o Fondu za zaštitu životne sredine, u načelu.

Za izvestioca Odbora na sednici Narodne skupštine određena je Milica Vojić Marković, predsednik Odbora.

Treća tačka dnevnog reda – **Razmatranje Predloga zakona o izmenama Zakona o hemikalijama, koji je podnela Vlada u načelu**

Gordana Petković je u uvodnom izlaganju istakla da se Predlogom zakona predviđa da sve nadležnosti koje je imala Agencija za hemikalije obavlja Ministarstvo nadležno za zaštitu životne sredine, jer je procenjeno da će ministarstvo efikasnije obavljati te poslove. Predviđeno je i ukidanje naknada, koje su predstavljale prihod Agencije za hemikalije. Posebnim zakonom o naknadama će se urediti sve vrste naknada.

Po ovoj tački dnevnog reda nije bilo rasprave. Odbor je prešao na odlučivanje o Predlogu zakona o izmenama Zakona o hemikalijama, u načelu.

Odbor je, sa **pet glasova za**, **jednim glasom protiv** i **tri uzdržana**, **prihvatio** Predlog zakona o izmenama Zakona o hemikalijama, koji je podnela Vlada u načelu i podneo Narodnoj skuštini

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama Zakona o hemikalijama, u načelu.

Za izvestioca Odbora na sednici Narodne skupštine određena je Milica Vojić Marković, predsednik Odbora.

Četvrta tačka dnevnog reda **-Razno**

Povodom ove tačke dnevnog reda, predsednik Odbora predložila je da se od Ministarstva prirodnih resursa, rudarstva i prostornog planiranja zatraži informacija o istraživanju nikla u Republici Srbiji, kao i da predstavnik Ministarstva prisustvuje narednoj sednici Odbora, kako bi mogao da narodnim poslanicima, članovima Odbora za zaštitu životne sredine, odgovori na sva pitanja koja oni imaju u vezi sa istraživanjima mogućnosti za eksploataciju nikla u Republici Srbiji, sa aspekta potencijalnog uticaja na životnu sredinu i zdravlje ljudi.

Sednica je završena u 13,00 časova.

SEKRETAR PREDSEDNIK

 Milica Bašić Milica Vojić Marković